**Poissaolot**

Lukio-opiskelu edellyttää sinulta omaehtoista vastuullista toimintaa ja määrätietoista työtä. Lukiolaisen tulee osallistua opetukseen, jollei hänelle ole myönnetty siitä vapautusta (Lukiolaki 30§).

Voit olla pois lähiopetuksena järjestettävältä opintojaksolta vain hyväksyttävän/pakottavan syyn (esimerkiksi sairaus) takia. Mikäli poissaoloja kertyy liikaa, keskeytyy opintojakso ja sinun on käytävä se uudelleen. Poissaoloraja on neljä oppituntia. Mikäli raja ylittyy, opintojakso keskeytyy. Ainoastaan sairaustapaukset ovat sellaisia, joissa on mahdollisuus tehdä poikkeuksia. Näistä poikkeuksista keskustellaan rehtorin kanssa (täytettävä lomake). Kaikki poissaolot on selvitettävä.

Poissaolot heikentävät opintomenestystä ja tuntityöskentelyä.

Poissaoloselvitykset annetaan Wilman kautta. Poissaolon selvitykseksi hyväksytään huoltajan tai yli 18-vuotiaan opiskelijan Wilmassa tekemä selvitys. Poissaoloselvitys tehdään ennen seuraavaaoppituntia.Poissaoloselvitykseen Wilmassa merkitään poissaolon syy. Poissaolon voi ilmoittaa huoltajan Wilman Tuntimerkinnät-sivun Ilmoita poissaolosta -välilehdellä.

Pitkät sairauspoissaolot käsitellään tapauskohtaisesti. Poissaolot voidaan vaatia lisätehtävillä korvattaviksi. Poissaolot voivat johtaa kurssin keskeytymiseen, ja poissaolot laskevat kurssin arvosanaa opettajan harkinnan mukaan. Kurssia ei arvioida, ennen kuin kaikki poissaolot on selvitetty.

Etukäteen tiedossa olevat poissaolot, kuten lomamatkat, on ehdottomasti **anottava kirjallisesti etukäteen**Wilman kautta. Enintään viisi (5) työpäivää kestävät poissaolot anotaan ryhmänohjaajalta ja sitä pidemmät rehtorilta. Jos loma-anomusta ei ole tehty etukäteen, kyseiset poissaolot merkitään luvattomiksi. Opiskelijan tulee selvittää etukäteen opettajiensa kanssa, miten hän korvaa poissaoloajan koulutyöt. Myös nämä anotut lomat lasketaan kurssin neljään poissaolokertaan.

Poissaolohakemus tehdään Wilmassa Hakemukset ja päätökset -välilehdellä. Valitse ensin ylävalikosta ”Hakemukset ja päätökset” välilehti (tämä kohta näkyy vain täysi-ikäiselle opiskelijalle tai alle 18-vuotiaan opiskelijan huoltajalle). Valitse sen jälkeen avautuvan sivun oikeasta reunasta ”Lomakkeet”-kohdasta tarvittava lomake. Täytä lomake ja tallenna se. Kun rehtori/ryhmänohjaaja on tehnyt päätöksen ja julkaissut sen, päätös näkyy ”Hakemukset ja päätökset” kohdassa. Huom. Hakemukset ja päätökset ovat käytettävissä vain selaimen kautta. Wilma-sovelluksessa toimintoa ei ole.

Sairauden aiheuttama poissaolo kokeesta on ilmoitettava samana aamuna kokeen järjestävälle opettajalle. Sairauspoissaolosta on annettava luotettava selvitys. Olemalla pois uusintakokeesta menetät yleensä uusintaoikeutesi.

**Myöhästymiset**

Oppitunneille on saavuttava ajoissa. Myöhästymiset häiritsevät muita opiskelijoita sekä opettajaa ja vaikeuttavat omaa opiskeluasi. Myöhästymiset eivät vaikuta poissaoloihin, mutta ne heikentävät tuntityöskentelystä antamaasi näyttöä. Yli 15 min. myöhästyminen lasketaan poissaoloksi.

**Poissaoloihin puuttumisen malli:**

1) Opiskelijalle kertyy neljä poissaoloa => opintojakson opettaja keskustelee opiskelijan kanssa tilanteesta  
2) Opiskelijan viides poissaolo eli opintojakso keskeytyy => opintojakson opettaja tiedottaa opiskelijaa, huoltajaa, ryhmänohjaajaa, opinto-ohjaajaa ja rehtoria (lomake rehtorille) => sairaustapauksessa mahdollisuus keskustella rehtorin kanssa edellytyksistä jatkaa

3) Toistuvat kurssien keskeytymiset ja poissaolot (ryhmänojaaja seuraa) => ohjausvelvollisuus eteenpäin, monitoimijuuspalaverit

**Wilman käyttö**

Äänekosken lukiossa on käytössä Wilma-ohjelmisto ja siihen liitetyt huoltajatunnukset sekä poissaolorekisteri ja viestitoiminnot. Huoltajat voivat tarkastella Wilmassa nuorensa opintosuorituksia, kurssivalintoja, työjärjestyksiä yms. Lisäksi huoltajat voivat lähettää Wilman kautta viestejä opettajille. Opiskelijoiden tulee käydä säännöllisesti lukemassa viestinsä.

**Poissaolomerkinnät**

Opiskelija ja huoltaja näkevät poissaolot Wilmasta. Alle 18-vuotiaan opiskelijan huoltaja näkee ja selvittää poissaolot Wilmassa, kun hänellä on tiedossaan Wilman huoltajatunnus. Huoltajatunnus postitetaan kotiosoitteeseen. **Huoltajan on varmistettava, että opiskelija ei missään tilanteessa saa huoltajatunnusta tietoonsa.**

Huoltajien tunnukset lakkaavat toimimasta, kun opiskelija täyttää 18 vuotta. Täten täysi-ikäiset opiskelijat selvittävät poissaolonsa itse Wilman kautta. **Täysi-ikäinen opiskelija voi kuitenkin antaa** **luvan huoltajien Wilma-tunnusten käyttämiseen Wilman sähköisen lomakkeen kautta.** Toivomme, että opiskelijat toimisivat näin.